
Scarlet Wilson

Med kurs mot kjærligheten

Oversatt av Trude K. Tokle


Scarlet Wilson skrev sin første historie da hun var åtte år gammel, og siden har hun fortsatt. Hun er utdannet sykepleier og helsesykepleier og har jobbet i helsetjenesten i tjue år. Scarlet jobber nå innenfor offentlig helsearbeid og bor på vestkysten av Skottland sammen med forloveden sin og deres to sønner. Å få skrive legeromaner og samtidsromaner er for henne en drøm som har gått i oppfyllelse.

Scarlet Wilson


Denne boken er tilegnet alle som har jobbet sammen med meg under hele COVID-19-pandemien. Innen denne boken kommer ut, håper jeg at situasjonen har bedret seg betraktelig. 


1

Ivy Ross trakk bena oppunder seg i sofaen og sukket til beskjedene på mobilen. Det var sent, hun hadde kommet seg i pysjen, og Ruff, hunden som hun for tiden tok seg av, lå trygt og godt i fanget hennes.

Hun gjennomskuet at han bare lot som om han sov, for når hun innimellom sluttet å klø ham på magen, sendte han henne et misfornøyd sideblikk. Som de fleste andre fosterhunder hun tok seg av, var også han en pjusket utgave, og han var helt klart litt lunefull.

Men for Ivy var det ikke vanskelig å takle et lunefullt lynne. Mang en gang hadde hun vært flylege på forskjellige marinefartøy med hovedsakelig mannlig personell, så dette tok hun helt med ro.

Ruff gned snuten mot benet hennes da hun igjen løftet telefonen og forsøkte å overse den vonde ensomheten. Hun hadde fått til alt. Hun hadde karrieren hun hadde drømt om og hadde lyktes i et mannsdominert arbeidsmiljø. Det hadde vært målet hennes i lang tid. Men på veien til målet virket det som om hun hadde mistet litt av livet sitt.

Det kom en summelyd fra telefonen igjen, og hun så på svaret hun hadde fått på datingappen. Det at hun med jevne mellomrom ble sendt ut på langvarige oppdrag, gjorde det vanskelig å være i et forhold.

De fleste mennene hadde stort sett vært hyggelige, men lite interessert i ei dame som ofte måtte dra tusenvis av kilometer unna for å jobbe omgitt av hundrevis av andre menn. Og det passet henne bedre enn hun ga uttrykk for overfor vennene sine. Det holdt å få hjertet sitt knust én gang. Det holdt å få høre at hun ikke var bra nok én gang. Paul hørte fortiden til nå, men såret han hadde forårsaket, hadde fått Ivy til å tenke seg om to ganger når det gjaldt dating og forhold.

Ivy hadde aldri blandet jobb og privatliv, og hadde holdt seg unna arbeidskollegaer. For komplisert. For mye styr.

Datingappen fungerte greit. Vennene var fornøyd, og av og til lot de seg underholde av historiene hun kom med. Men appen sørget også for at hun kunne skjerme hjertet sitt mot fremtidig smerte.

Hun leide en liten leilighet i Coronadobukta, rett overfor San Diego. Den var litt dyr, men nydelig og heldigvis dyrevennlig. Hver gang hun kjørte over broen mellom San Diego og Coronadoøya, følte hun seg kjempeheldig som fikk bo i en så nydelig by, og som fikk være del av en så flott organisasjon.

Men det å komme hjem til tom leilighet hadde i det siste fått Ivy til å føle seg ensom.

Det hadde ført til at hun begynte å ta seg av hunder – hun tok imot en med vanskelig lynne fra det lokale hjelpesenteret i noen uker av gangen for å venne dem til å bo i et hjem igjen og på den måten forhåpentligvis gjøre dem litt mer klar til å kunne adopteres bort.

Ruff var nummer seks i rekken. Den tre uker lange permisjonen hans var over i morgen, og Ivy måtte innrømme at det gjorde henne litt trist. Men hjelpesenteret hadde visst en familie klar til ham, så da kunne det vel ikke bli stort bedre.

Ivy ristet på hodet til en ny beskjed som dukket opp i en av de andre datingappene. For tiden var hun registrert på tre stykker – og brukte pseudonym på alle. Det siste hun ville, var å bli oppdaget av en av matrosene hun tjenestegjorde sammen med.

Den siste måneden hadde Ivy blitt en mester på disse appene. Hun lette etter noen hun kunne date – ikke en flyktig forelskelse eller et ligg. Hun hadde skrevet det i alle tre profilene, men det hindret ikke en og annen med andre ting i tankene fra å sende henne meldinger. Dem slettet hun fort.

En ny melding tikket inn på skjermen.

Hei Ali, håper alt står bra til med deg. Hvilken by er du i nå? R x

Rob. Han var en av de få potensielle innenfor rekkevidde. Meldingene de hadde sendt hverandre de to siste månedene, hadde etter hvert fått en mer flørtende tone. Til tross for at begge holdt til i San Diego, hadde begge to karrierer som gjorde det vanskelig å møtes. To ganger hadde de planlagt å møtes til date, men begge gangene hadde de blitt nødt til å avlyse. Rob var internasjonal bankmann, og stadig fløy han tvers over USA og til andre land i forretninger. Ali, hennes alter ego på denne appen, var forsikringsagent med spesialkompetanse og kunne være bortreist flere uker av gangen.

Det var naturligvis ikke sant, men hun ville helst ikke avsløre det ekte navnet eller jobben sin før hun ble bedre kjent med den andre. Hun ønsket å være ærlig om at hun ofte var bortreist, så det var praktisk å ha en annen jobb der hun måtte være ute av bildet flere uker av gangen.

Hun hadde sendt meldinger med tre forskjellige menn i noen uker nå, men Rob var helt klart den som interesserte henne mest. Han virket jordnær, morsom, frimodig og litt flørtete.

Hei Rob, er hjemme nå. Har vært det de tre siste ukene. Hva med deg? A x

Hun kjente sommerfugler i magen.

Akkurat landet. Hva med endelig å få til den daten?

Hun kikket på klokka. Det var sent – men ikke for sent. Fingrene hennes tok en liten pause over skjermen. Ville hun virke for ivrig om hun svarte med én gang? Hun reiste seg og gikk inn på soverommet og dro opp skapdørene. Hva skulle hun ha på seg om hun sa ja? Hun dro ut en jeans og en svart topp med stropper og paljetter. Telefonen ga fra seg en summelyd igjen, og hun smilte. Han ventet på svar fra henne.

Hva tenker du om det …?

Absolutt. Vi kan møtes et sted og ta et glass.

Ivy sukket da hun så seg i speilet. Håret var for øyeblikket samlet i en uregjerlig knute oppå hodet. Det var rent, bare ikke stylet i det hele tatt. Hun løsnet knuten og ristet håret løst mens hun slo på bryteren for at rettetangen skulle bli varm.

Telefonen summet, og hun kastet seg nærmest over den. Rob hadde nevnt en populær vinbar i bukta. Den lå en 15-minutters kjøretur unna. Mens hun sto og stirret på beskjeden på appen, ringte telefonen.

Venninnen hennes, Liz. Hun trykket på skjermen så de kunne snakke mens hun begynte å kle seg.

«Hei, hva gjør du?» spurte Liz.

«Gjør meg klar til date», svarte Ivy og dro på seg buksa.

«Du gjør hva!» hvinte Liz.

Ivy gliste. Hun visste at svaret ville få denne reaksjonen. «Han typen som jeg har meldt med.»

«Hvilken av dem?» skjøt Liz inn. «Jeg klarer ikke å henge med.»

«Rob.»

«Å …»

«Hva skal det bety?»

«Han var den du faktisk likte, ikke sant?»

«Han kan være det», svarte Ivy mens hun dro toppen ned over hodet.

«Avlyste ikke han, da?»

«Jo», sa Ivy og skar en grimase. «Men jeg hadde avlyst først.»

«Så nå skjer det faktisk?»

«Gjør visst det.» Ivy sto foran speilet og lurte på om hun hadde valgt riktig. «Vent litt», sa hun mens hun tok opp telefonen og knipset en selfie som hun sendte til Liz. «Hva synes du?»

«Ser bra ut», sa hun endelig. «Det er liksom sånn: Se hva jeg bare kan kaste på meg og se fantastisk ut i». Men si at du har tenkt å gjøre noe med håret.»

Ivy lo og dro en kam gjennom de blonde flokene, som ikke ville la seg temme.

«Hva i all verden kan jeg gjøre med dette håret?» spurte hun.

«Sats på de naturlige krøllene dine», sa Liz med én gang. «Skru av rettetangen og spray litt vann og duft i håret. Hvor skal du forresten møte denne fyren? Et sted i sentrum? Et trygt sted?»

Ivy smilte og visste at om Liz hadde vært i hennes sko, hadde Ivy sagt akkurat det samme. «Vi skal på Gino’s i Old Town», svarte hun.

«Hmm, fint», sa Liz. «Sentralt nok, med koselige sitteplasser og god vin. Kjenner han stedet?»

«Jeg antar det», sa Ivy og smurte litt underlagskrem i ansiktet. «Han er fra San Diego, men jeg er ikke sikker på hvor han bor.»

«Sørg for å komme minst ti minutter for sent», sa Liz. «Da rekker du å skanne baren for å forsikre deg om at han ikke er en av kollegaene dine.»

Ivy ristet på hodet mens hun tok frem maskaraen. «Nei, jeg tror Rob er den han sier han er.»

«Har du søkt etter ham på Internett?»

Hånda hennes stivnet til. Selvfølgelig hadde hun det. Men hun hadde ikke funnet ham.

Stillheten gjorde at Liz satte i et hyl som fikk Ruff til å hoppe i lufta av redsel.

«Du har det, ja? Men du fant ingenting, nei? Var ikke det merkelig? For hvis han faktisk er en internasjonal bankmann, må han da vel finnes på nettet et sted?» En ny liten pause fulgte. «Du, vil du at jeg skal bli med? Sånn i tilfelle han ikke er slik du tror?» Ordene var preget av advarsler.

«Hei, gutten min», sa Ivy mykt, tok et par skritt og bøyde seg for å klappe Ruff. «Var ikke meningen å skremme deg.»

Litt av glansen over denne daten begynte å forsvinne etter hvert som frykten tok over. Kanskje burde hun være mer forsiktig?

«Ivy? Er du der fremdeles?»

Hun klappet Ruff en gang til. «Ja, jeg er her», sa hun idet hun reiste seg igjen og så håret sitt. Hånda strakte seg automatisk etter rettetangen, og hun gjorde noen halvhjertede forsøk på å dra den gjennom de gjenstridige krøllene.

Hun så seg i speilet og fikk øye på klokka på veggen bak seg. «Filleren, jeg må stikke. Det går en trolleybuss om noen få minutter.»

«Skal du ta trolleybussen?»

Ivy nikket idet hun ga opp hele håret.

«Hvorfor ikke?»

«Turister», sa Liz og grøsset.

«Jeg liker turistene. I tillegg får jeg alltid rabatt. Og vanligvis er Elvis på jobb på denne tiden», sa hun.

Elvis var en av yndlingssjåførene hennes. Han var noe eksentrisk og kledde seg ut som Elvis hver dag på jobb. Noen ganger stemte han i til allsang mens han fortalte turistene om byens historie.

Hun tok telefonen og veska si. «Ønsk meg lykke til. Jeg bør stikke.»

«Send meg melding, da», sa Liz fort. «Og dra derfra med én gang hvis han er ekkel.»

Ivy trakk pusten dypt, stakk føttene i et par flate, gullfargede sko, kikket på armbåndsuret og løp ut døra.

*

Hva hadde han gjort? Travis King ristet på hodet da han skrittet langs gaten bort til Gino’s. Det var bare en ti minutters gåtur fra leiligheten hans, og i bydelen Old Town var det som vanlig mye som foregikk. Det spilte ingen rolle hvilken kveld i uka det var, for i denne delen av San Diego var det alltid summing i lufta og mennesker overalt.

Han hadde flørtet med denne dama av og til de siste par ukene via appen. De hadde nesten møttes, og fremdeles hadde han dårlig samvittighet for å ha skuffet henne i siste sekund da han hadde blitt kalt ut til tjeneste. Han hadde nesten blitt fristet til å fortelle henne hva den ekte jobben hans var, fremfor å benytte «internasjonal bankmann», som var slik han beskrev seg selv på nettet for tiden. Det var broren som hadde den jobben, så det hadde vært enkelt å snappe opp et par tips.

Leiligheten hadde hatt en rar, innestengt lukt da han åpnet døra for en halvtime siden, så han hadde skjøvet opp glassdørene til den brede balkongen sin og latt dem stå åpne.

Han hadde kjøpt leiligheten et par år tidligere, med tanker om at han kom til å holde til i San Diego mer eller mindre permanent. Men han hadde knapt nok rukket å få leiligheten i havn før han ble sendt av gårde – først til Chicago, så Washington, så Hawaii. Livet sto aldri stille for en marinelege.

Telefonen summet i lommen hans. Er på vei. Han smilte. Endelig. Kanskje skulle han faktisk få møte den flyktige Ali, forsikringsagenten som tilsynelatende fartet omkring nesten like mye som ham selv.

Datingappen gjorde det lett. Den var et utmerket skalkeskjul. Etter at han ble sendt til en krigssone for fire år siden og deretter havnet i en katastrofal brann på et hotell han bodde på, hadde nettene vært preget av mareritt der han gjenopplevde opplevelsen. Av og til roet det seg litt, men marerittene kunne plutselig komme tilbake igjen når han minst ventet det. Han visste ikke egentlig hva som trigget dem. Det eneste han visste, var at han ikke hadde hatt noen ordentlig kjæreste i løpet av de siste fire årene. Ingen forhold. Ingen på overnatting. Han hadde ikke lyst til å dele dette grusomme med noen andre.

Den siste kjæresten hans hadde holdt til på Hawaii, og det hadde blitt naturlig å gjøre det slutt da han ble stasjonert et annet sted. Hun var ikke typen som ventet mens han ble sendt til en krigssone, og det gjorde hun rett i. Siden den gang hadde han vært alene, og søstrene hans ble beroliget når han av og til viste dem hvem han skulle møte eller hvem han chattet med.

På overflaten så det ut til at han gjorde hva han kunne, men hvis marerittene ble for plagsomme, kunne han slette appene og trekke seg tilbake for å beskytte seg en stund. Familien ante ingenting om redselen hans på nattestid, og han hadde ikke tenkt å fortelle om det. Han var lege. Dette kunne han ordne opp med selv. Så han klarte ikke helt å sette fingeren på hvorfor han var så nervøs når det gjaldt denne daten.

Var det tidspunktet? Han håpet på fast base i San Diego nå, og nettene hadde vært stillere i det siste. Kanskje var alt i ferd med å roe seg én gang for alle. Han ønsket å treffe noen og endelig slå seg til ro med et vanlig liv – eller så vanlig som livet kunne bli når man jobbet for den amerikanske marinen.

Kanskje var det alderen. De fleste vennene hans, som også var midt i trettiårene, hadde allerede truffet noen og begynt å tenke på å stifte familie. Han hadde aldri tenkt på sånt før og ante ikke hvorfor han fikk slike tanker nå.

Han satte pris på den dempede belysningen og avslappede stemningen da han kom inn på Gino’s. Han snakket med en av bartenderne og satte seg i en bås midt i baren. Jazzmusikken var beroligende, men svak. Nå når han endelig skulle få møte Ali, ønsket han å kunne høre hva hun sa.

Hun hadde gitt ham gode vibber. Selvsikker. Morsom. Og viktigst av alt: Hun tok jobben sin på alvor – slik som ham. Det eneste var at han ikke ante hvordan hun så ut. Spilte det egentlig noen rolle?

Han likte ikke å tenke på seg selv som en som dømte ut fra utseende. Noen av vennene hans hadde sagt at det at hun ikke hadde noe profilbilde, var et faresignal. Men han hadde raskt påpekt at det hadde jo ikke han heller. Det var komplisert. Å ha bilde når han ikke brukte sitt eget navn, kunne forårsake mange slags problemer. Det fantes hundrevis av dataprogrammer som lett kunne skanne bildet av ham og søke etter det andre steder. Det kunne ende i haugevis med ubehagelige spørsmål. Hvorfor skulle en marinelege gi seg ut for å være en annen, online?

I tillegg syntes han at man burde stole på folk. Han måtte bare håpe på at den han nå skulle treffe, ikke var tretti år eldre enn hun hadde hevdet å være, men muligheten hadde streifet ham.

Han sendte en rask melding.

Jeg er her. Hva vil du ha å drikke?

Svaret kom så kjapt at han ikke kunne la være å smile.

Er på trolleybussen mot Old Town. Det går nok minst ti minutter til. Rosévin, er du snill, og pass på at den er avkjølt!

Han hevet lett på øyenbrynene til det noe uvanlige valget og kikket fort over veggen for å forsikre seg om at de hadde det hun ønsket, før han bestilte. De fleste barene i San Diego førte kun rød, hvit og bare i sjeldne tilfeller viner med rosaskjær. Men Gino’s hadde et utvalg av roséviner, så han spurte etter en som kunne anbefales og håpet på det beste da han bar den tilbake til bordet. Ei dame på nabobordet sendte ham et beundrende blikk, men han lot som om han ikke la merke til det. Han hadde tatt på seg en svart poloskjorte og jeans. Avslappet stil. Og selv om det var hyggelig med beundrende blikk, var det bare én eneste kvinne som var i tankene hans akkurat nå, og han ventet mer enn gjerne.

*

«Elvis» hadde stemt i med Blue Suede Shoes like etter at Ivy hadde gått om bord i trolleybussen. I løpet av få sekunder sang de fleste passasjerene med, mens bussen banet seg vei over Coronadobroen. Håret ble bustet med én gang i kveldsvinden, men Ivy brydde seg egentlig ikke. Det ville tydeligvis ikke la seg temme, og det var nytteløst å forsøke.

Hun lukket øynene et øyeblikk, lente seg bakover og smilte. Hun hadde en god følelse når det gjaldt i kveld. Det var uvanlig til henne å være. Som regel var hun nervøs for alt dette rundt å skulle treffe noen. Sannsynligvis fordi hun ved et par anledninger hadde følt seg litt sviktet etterpå. Men denne gangen kjentes det annerledes ut.

Hun gliste da en melding fra Rob kom, og hun svarte kjapt. Timingen var perfekt. Han hadde kommet dit før henne.

Hun hadde akkurat sendt meldingen da telefonen ringte. Hun ble så sjokkert at hun nesten mistet den – og verre ble det da hun gjenkjente nummeret. «Ivy Ross», svarte hun.

«Miss Ross, vi har et nødstilfelle», sa den dype stemmen til orlogskapteinen.

Hun satt stiv som en pinne. «Hva slags nødstilfelle?»

«Det gjelder flylege Davis på USS Calvin Coolidge.»

Huden ble kald. USS Calvin Coolidge var et av de største skipene i flåten. Et hangarskip som kunne ta et personell på opptil fem tusen.

«Hva har hendt?»

«Det har skjedd en ulykke – ikke med ham. Kona og barna hans har vært ute for en alvorlig bilulykke. Vi må få fraktet ham hjem, og vi trenger en som kan erstatte ham.»

«Hvordan kan jeg bistå?»

Hun kunne nesten høre orlogskapteinen smile mens magen hennes krenget. «Du må være klar til å deployere klokka null-seks-null-null.»

Hun ble tørr i munnen. Det var ikke jobben som var problemet – den likte hun. Problemet var at hun fikk så kort varsel. Dessuten hadde hun håpet på forfremmelse. Hun var kvalifisert, hadde vært på intervju og hadde så inderlig håpet at neste gang hun fikk en telefon fra orlogskapteinen, ville det være med beskjed om at hun skulle få bli skipslege et sted. Om hun tok denne jobben, ble det nok ikke noen ny stilling på henne i nærmeste fremtid. Men Ivy stilte alltid opp når det var behov for henne. Hun kjente på en viss sorg idet hun sa: «Hvor ligger USS Calvin Coolidge?»

«I Stillehavet. Pakk sakene, flylege Ross, vi trenger deg.»

Da samtalen var avsluttet, satt hun fortsatt og gapte. Hun hadde ikke engang spurt om hun skulle erstatte ham fast eller ikke. Hvor lenge skulle hun være deployert? Snakket vi uker? Eller måneder? Det var jo ikke lenge siden hun hadde kommet hjem fra forrige oppdrag. Hun elsket jobben sin, men visste at det var nødvendig å få nok hvile.

Jobben som flylege på hangarskipet innebar at hun sammen med skipsoverlegen ville være ansvarlig for helsen til tusenvis av kollegaer. Det var neimen ingen spøk. Hun kom til å være på jobb hele tiden – alltid klar til handling så snart alarmen gikk. Det forrige oppdraget hadde vært mindre og mer overkommelig.

Dette var som  å bli kastet rett ut på dypet. Hun slikket de tørre leppene sine. Men orlogskapteinen hadde ringt henne. Han hadde tenkt på henne da ulykken skjedde. Hun fikk seg ikke til å tro at hun var den eneste personen som var kvalifisert, og som kunne fly av gårde på et øyeblikks varsel. Den amerikanske marinen fungerte ikke slik. Hun kunne tydelig se for seg bunken med mapper på skrivebordet hans mens han vurderte hvem som var best egnet til jobben. Han hadde valgt henne. Denne gangen hoppet hjertet over et par slag. Det var jo bra. Nei, det var jo fantastisk bra.

I årevis hadde hun ønsket at orlogskapteinen skulle legge merke til henne. Hun så opp til ham og ønsket å imponere ham. Han mente tydeligvis at hun kunne klare det. Men kom han til å vurdere henne for stillingen som krevde enda mer? Hun hadde så mange ting i tankene. Én ting var sikkert. Hvis hun takket nei til denne jobben, ville hun automatisk falle på rangeringslista når det gjaldt eventuelle opprykk.

Magen gjorde et hopp da hun husket Ruff. Hun ble nødt til å be en kollega ta ham med seg tilbake til hjelpesenteret i morgen.

Et bilde av et glass med vin dukket opp på telefonen. Å nei.

Rob. Hun skar en grimase. Vinen så helt perfekt ut. Avkjølt og med litt kondens på glasset, midt i en bar med dempet belysning – et perfekt sted å treffes for første gang. Hvordan i all verden skulle hun få sagt dette til ham?

Fingrene begynte å skrive før hun fikk tenkt seg om.

Beklager så fryktelig mye, men det er familiekrise og jeg må stikke. Jeg lover at vi skal møtes før eller siden.

Hun reiste seg, gikk fremst i trolleybussen og gjorde tegn til Elvis om at hun måtte av. Ettersom de ikke var i nærheten av noe busstopp, ristet han på hodet.

«Beklager», tryglet hun. «Det er et nødstilfelle.»

En liten stund etterpå trakk han på skuldrene og dempet farten slik at hun fikk mulighet til å gå av. «Veit ikke hva du går glipp av», sa han med en viss schwung samtidig som han pekte mot hjertet av San Diego.

Hun fant frem en annen app for å skaffe seg skyss tilbake til leiligheten, og heldigvis var det en bil få minutter unna.

Idet hun hoppet inn, oppdaget hun at Rob ikke hadde svart, og dårlig samvittighet skylte gjennom henne. Hun følte seg forferdelig. Hun hadde sett frem til dette, og nå, på grunn av én oppringning, måtte hun dra sin vei. Men det var jobben hennes, plikten hennes. En del av henne kunne ønske at hun hadde vært ærligere, for da kunne hun jo bare ha sagt hvorfor hun ble kalt av gårde. Men det var for sent nå. Mens bilen suste over Coronadobroen, fiklet hendene med telefonen, og hun lurte på om hun hadde rotet det til for godt.

*

Travis hadde akkurat satt seg og tatt en første slurk av ølflaska. Han kjente hvordan den kalde væsken gled nedover i halsen. Han var klar til dette her. Klar til å treffe denne dama som virket så morsom og bodde i samme by som ham, og se hvordan det gikk. Kanskje kunne de møtes noen ganger og ha det gøy? Selv om hun hadde sagt fra at hun ble ti minutter forsinket, søkte øynene hans stadig mot døra.

Ei lita dame i rød kåpe kom inn. Pulsen hans økte. Men dama hvinte og løp bort til et annet bord og ga noen en bjørneklem. Travis sukket og var egentlig glad til. Han var ikke sikker på om hun var hans type. To damer i passende alder kom vandrende inn mens de småpratet og lo fortrolig seg imellom. Ei brunette og ei med rødt hår, begge kledd i jeans og lys skjorte. Kanskje Ali hadde tatt med seg en venninne. Det var jo logisk. Det kunne han ha forståelse for. Men etter et par sekunder kom det to menn inn og tok plass sammen med damene i baren. Det var tydelig at det var to par.

Telefonen summet. En e-post. Han åpnet den og sukket. Peters, en venn og kollega som de siste par ukene hadde forsøkt å overtale Travis til å tenke på fremtiden ved å oppfordre ham til å forlate marinen og heller satse på privat legepraksis i San Diego. Peters hadde allerede en vellykket klinikk, men en av partnerne hans hadde nylig sluttet. Han var ivrig etter å finne en erstatning for ham og hadde siktet seg inn på Travis.

På en måte var det jo smigrende, men Travis ønsket ikke engang å tenke på slike ting. Akkurat nå var han bestemt på å jobbe i marinens medisinske tjeneste. Han likte det. Nei, han elsket det. Han lukket e-posten. De få samtalene han hadde hatt med Peters, hadde alltid funnet sted etter noen omganger med fæle mareritt. Å drive privatklinikk ville sannsynligvis skje en eller annen gang i fremtiden, men situasjonen var som den var nå. Han ønsket ikke å begynne før han syntes han var nødt til det. I et forsøk på å få øynene bort fra døra, bøyde han hodet. Det hadde ikke gått ti minutter ennå. Så summet telefonen igjen. Han tok den opp så snart han så beskjeden på skjermen. Det første instinktet var å jamre, deretter å kaste et raskt blikk rundt seg. Kanskje satt hun i baren og fulgte med ham, men ikke hadde likt det hun så?

Han kikket ned på klærne sine igjen og på speilbildet bak disken. På grunn av jobben var han i fysisk god form. Kvinner flest syntes han var ganske attraktiv, og noen få hadde sagt han var direkte flott. Og nei, det gjaldt ikke bare mora og søstrene hans. Hadde Ali kastet ett eneste blikk på ham og gått sin vei?

Det var en ubehagelig tanke. Han så seg om i baren. Så vidt han kunne se, var han riktig nok den eneste som for øyeblikket satt med et glass rosévin på bordet.

Travis så seg rundt igjen, og så lo han og ristet på hodet. Var det en eller annen jentekode han ikke hadde fått med seg? Holdt han på å bli for gammel til å skjønne hva som foregikk?

Det kunne naturligvis dreie seg om noe helt annet. Det virket bare litt … merkelig at så snart han hadde sendt bildet av vinglasset, så hadde hun avlyst.

Kanskje var hun bare rett og slett nervøs. Ja. Den tanken likte han bedre. Men uansett satt han der alene i en bar i San Diego.

Han hadde invitert henne på kort varsel, men hun hadde vært rask med å takke ja. Kanskje hadde Ali faktisk en familiekrise. Kanskje ville hun sende beskjed senere eller i morgen for å forklare og legge nye planer. Og hvis hun så gjorde det, ville han gå med på det?

Han satt og funderte på dette mens flere mennesker strømmet inn i baren. Rolig jazzmusikk hørtes rundt ham. Noen par, noen vennegjenger. En eldre, enslig mann som satt i baren, nippet til en øl og leste avisen.

Dama på bordet ved siden av ga ham et tilgjort smil. «Hva er galt? Ble daten avlyst? Dumme jente. Jeg kan holde deg med selskap hvis du vil.»

Han var ikke interessert i ei selskapsdame som kanskje ønsket å være sammen med ham over natten. Han ønsket noe mer meningsfylt enn som så. Det var derfor han hadde brukt de siste par ukene på å bli kjent med Ali. Det var derfor han hadde sendt melding og bedt henne med ut med det samme han hadde landet.

Han ønsket å endelig møtes ansikt til ansikt. Få vite om elektrisiteten som syntes å dirre mellom dem via beskjedene, faktisk var der når de møttes.

Han så på vinglasset og den tomme plassen foran ham, og forsøkte å komme på én eneste god grunn til at han ikke så ut som en fyr som akkurat hadde blitt dumpet. Istedenfor sendte han henne et smil og reiste seg. «Vi kan vel si at man ikke kan lykkes hver gang, men enkelte er det ingen vits i å vente på heller.» Han tok opp ølflaska og tømte den, fant så veien til døra og gikk ut i den varme kveldslufta.

